### NN 60/2017 (23.6.2017.), Odluka o osnivanju Nacionalnog povjerenstva za suzbijanje HIV/AIDS-a

VLADA REPUBLIKE HRVATSKE

1363

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, br. 150/11, 119/14 i 93/16), Vlada Republike Hrvatske je na sjednici održanoj 21. lipnja 2017. godine donijela

ODLUKU

O OSNIVANJU NACIONALNOG POVJERENSTVA ZA SUZBIJANJE HIV/AIDS-a

I.

Osniva se Nacionalno povjerenstvo za suzbijanje HIV/AIDS-a (u daljnjem tekstu: Povjerenstvo), radi koordinacije nacionalnih i međunarodnih aktivnosti vezanih uz problematiku širenja HIV/AIDS infekcije u Republici Hrvatskoj.

II.

Zadaća Povjerenstva je da sustavno prati sva zdravstvena, etička, socijalna, pravna i druga pitanja u vezi širenja HIV/AIDS infekcije, izrađuje preporuke, mišljenja i izvješća o zdravstvenim, etičkim, socijalnim, pravnim i drugim pitanjima, te daje smjernice za donošenje novih ili izmjene važećih propisa na ovom području.

Povjerenstvo izrađuje i predlaže programe, prati realizaciju programa i daje mišljenja na programe s ovoga područja, te stručno i financijski prati njihovo provođenje.

Povjerenstvo potiče provedbu međunarodno preuzetih obveza Republike Hrvatske iz okvira Agende 2030 Ujedinjenih naroda, s naglaskom na ispunjavanje dijela Cilja održivog razvoja broj 3. pod nazivom Osigurati zdrav život i promicati blagostanje za sve u svim životnim dobima, a koji uključuje i okončanje epidemije AIDS-a do kraja 2030. godine.

III.

Povjerenstvo izrađuje Nacionalni program za suzbijanje HIV/AIDS infekcije, te prati i koordinira njegovu provedbu.

Nacionalni program iz stavka 1. ove točke, na prijedlog Povjerenstva, donosi Vlada Republike Hrvatske.

IV.

Predsjednika i članove Povjerenstva imenuje Vlada Republike Hrvatske.

Povjerenstvo čine:

1. ministar zdravstva, predsjednik Povjerenstva

2. voditelj Referentnog centra Ministarstva zdravstva za dijagnostiku i liječenje zaraze HIV-om, zamjenik predsjednika Povjerenstva, te

3. članovi:

– predstavnik Ministarstva zdravstva

– predstavnik Ministarstva za demografiju, obitelj, mlade i socijalnu politiku

– predstavnik Ministarstva pravosuđa

– predstavnik Ministarstva gospodarstva, poduzetništva i obrta

– predstavnik Ministarstva znanosti i obrazovanja

– predstavnik Ministarstva turizma

– predstavnik Ministarstva mora, prometa i infrastrukture

– predstavnik Ministarstva unutarnjih poslova

– predstavnik Ministarstva obrane

– predstavnik Ministarstva hrvatskih branitelja

– predstavnik Ministarstva vanjskih i europskih poslova

– predstavnik Ureda za ljudska prava i prava nacionalnih manjina

– predstavnik Ureda za suzbijanje zlouporabe droga

– predstavnik Hrvatskog zavoda za javno zdravstvo

– predstavnik Hrvatskog zavoda za transfuzijsku medicinu

– predstavnik Hrvatskog zavoda za zdravstveno osiguranje

– predstavnik Stomatološkog fakulteta Sveučilišta u Zagrebu

– predstavnik Hrvatskog Crvenog križa

– predstavnik Hrvatske udruge medicinskih sestara

– predstavnik Hrvatskog društva za školsku i sveučilišnu medicinu

– predstavnik Hrvatskog društva za spolno prenosive bolesti

– predstavnik međunarodne organizacije koja se bavi problematikom zdravstva na području Republike Hrvatske

– predstavnik vjerske zajednice

– tri predstavnika organizacija civilnoga društva iz područja zdravstva.

U rad Povjerenstva mogu se, prema potrebi, uključiti i druge osobe, o čemu odlučuje Povjerenstvo.

Članovi Povjerenstva imenuju se na prijedlog čelnika tijela i institucija iz stavka 2. ove točke.

Članovi Povjerenstva, predstavnik međunarodne organizacije koja se bavi problematikom zdravstva na području Republike Hrvatske, predstavnik vjerske zajednice i predstavnici organizacija civilnoga društva iz područja zdravstva, imenuju se na prijedlog ministra zdravstva.

V.

Povjerenstvo donosi poslovnik kojim se uređuje organizacija i način rada Povjerenstva.

VI.

Povjerenstvo je obvezno o svom radu, pisanim putem, izvješćivati Vladu Republike Hrvatske najmanje jedanput godišnje.

Povjerenstvo donosi plan svoga rada, kojim se utvrđuju nositelji pojedinih zadaća.

VII.

Stručne i administrativne poslove za Povjerenstvo obavlja Ministarstvo zdravstva.

Sredstva za rad Povjerenstva osigurat će se iz sredstava državnog proračuna Republike Hrvatske, na poziciji Ministarstva zdravstva.

VIII.

Članovi Povjerenstva imaju pravo na naknadu za rad u Povjerenstvu u visini propisanom Odlukom o visini naknade članovima povjerenstava, vijeća, savjeta, radnih skupina i drugih sličnih tijela, klase: 120-02/11-01/04, urbroja: 5030120-11-1, od 5. svibnja 2011. godine i urbroja: 5030120-11-5, od 18. kolovoza 2011. godine.

IX.

Čelnici tijela državne uprave, ureda, ustanova i organizacija iz točke IV. ove Odluke predložit će, u roku od sedam dana od dana stupanja na snagu ove Odluke, svoje predstavnike koji će sudjelovati u radu Povjerenstva.

X.

Danom stupanja na snagu ove Odluke prestaje važiti Odluka o osnivanju Nacionalnog povjerenstva za suzbijanje HIV/AIDS-a (»Narodne novine«, broj 87/14).

XI.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/17-04/223
 Urbroj: 50301-24/04-17-2
 Zagreb, 21. lipnja 2017.

Predsjednik
 mr. sc. Andrej Plenković, v. r.